

OPĆINA TOVARNIK

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

PRORAČUN U MALOM 2023.



Prosinac 2022.

**OPĆENITO O PRORAČUNU**

**Što je proračun?**

|  |
| --- |
| Proračun je jedan od najvažnijih dokumenata koji se donosi na razini jedinice lokalne samouprave. |

Proračun je temeljni financijski dokument koji donosi predstavničko tijelo, odnosno akt kojim se procjenjuju prihodi i primici te utvrđuju rashodi i izdaci za kalendarsku godinu. Uz proračun donose se i projekcije ukupnih prihoda i primitaka, odnosno rashoda i izdataka za sljedeće dvije proračunske godine.

Sva pitanja vezana uz proračun (planiranje, izrada, donošenje i izvršavanje proračuna, upravljanje imovinom i obvezama, zaduživanje i jamstva, računovodstvo, proračunski nadzor) regulirana su Zakonom o proračunu (Narodne novine 87/08, 136/12, 15/15, 144/21).

**Kako se donosi proračun?**

|  |
| --- |
| Proračun donosi predstavničko tijelo do kraja tekuće godine, u roku koji omogućuje primjenu proračuna od 01. siječnja godine za koju se donosi proračun. |

Proračun se donosi na temelju prijedloga kojeg utvrđuje načelnik, a koji dostavlja predstavničkom tijelu na donošenje do 15. studenog tekuće godine.

Ako se proračun ne donese u prethodno spomenutom roku slijedi:

* Privremeno financiranje
* Raspuštanje Općinskog vijeća i Načelnika
* Prijevremeni izbori za Općinsko vijeće i općinskog Načelnika

**Što sadrži proračun?**

|  |
| --- |
| Proračun se sastoji od plana za proračunsku godinu i projekcija za sljedeće dvije godine, a sadrži financijske planove proračunskih korisnika prikazane kroz opći i posebni dio i obrazloženje proračuna. |

OPĆI DIO proračuna čini Račun prihoda i rashoda i Račun financiranja, strukturu prihoda i primitaka te rashoda i izdataka po vrstama.

POSEBNI DIO proračuna sastoji se od plana rashoda i izdataka proračunskih korisnika iskazanih po vrstama, raspoređenih u programe koji se sastoje od aktivnosti i projekata. Unutar svakog od razdjela nalaze se programi i aktivnosti koji se planiraju financirati, a u okviru područja nadležnosti općinske uprave.

**PRIHODI I PRIMICI, RASHODI I IZDACI PRORAČUNA PO VRSTAMA**

Prihodi i primici Proračuna prema ekonomskoj klasifikaciji obuhvaćaju:

* prihode poslovanja
* prihode od prodaje nefinancijske imovine
* raspoloživa sredstva iz prethodnih godina

Rashodi i izdaci Proračuna prema ekonomskoj klasifikaciji obuhvaćaju:

* rashode poslovanja
* rashode za nabavu nefinancijske imovine
* izdatke za financijsku imovinu i otplate zajmova

**VAŽNO JE ZNATI!**

Jedno od najvažnijih načela Proračuna je da isti mora biti **uravnotežen = ukupna visina planiranih prihoda i višak/manjak iz prethodnih godina mora biti istovjetan ukupnoj visini planiranih rashoda**.



Određeni rashodi mogu se financirati isključivo iz određenih prihoda – namjenski prihodi.

**PRIHODI PRORAČUNA I NJIHOVA NAMJENA**

**Za što se koriste?**

Prihodi od prodaje imovine = isključivo za kapitalna ulaganja (investicije)

Komunalni prihodi = isključivo za komunalne programe

Komunalni doprinos = gradnja objekata i uređaja komunalne infrastrukture

Komunalna naknada = održavanje objekata i uređaja komunalne infrastrukture

Nenamjenski prihodi = (porezi, zakup poslovnih prostora, ostali prihodi) mogu financirati sve vrste rashoda, a u općini Tovarnik uglavnom se troše za:

* Javne potrebe
* Materijalne rashode Općine
* Pokriće nedostataka komunalnih prihoda u održavanju komunalne infrastrukture (Program održavanja komunalne infrastrukture viši je od prihoda koji se ostvare za tu namjenu)

**RASHODI PRORAČUNA**

* Rashodi poslovanja
* Materijalni rashodi
* Financijski rashodi
* Subvencije
* Pomoći unutar općeg proračuna
* Naknada građanima i kućanstvima na temelju osiguranja i druge naknade
* Ostali rashodi
* Rashodi za nabavu nefinancijske imovine

**Može li se proračun mijenjati?**

|  |
| --- |
| Proračun nije „statičan” akt već se, sukladno Zakonu, može mijenjati isključivo plan za tekuću proračunsku godinu. |

Izmjene i dopune proračuna (*rebalans*)sastoje se od plana za tekuću proračunsku godinu i sadrže opći i posebni dio te obrazloženje izmjena i dopuna proračuna. **Procedura** izmjena Proračuna istovjetna je proceduri njegova donošenja: *rebalans* predlaže načelnik, a donosi Općinsko vijeće.

Tijekom proračunske godine, a u slučaju da se, zbog nastanka novih obveza za proračun ili promjena gospodarskih kretanja, povećaju rashodi i/ili izdaci odnosno smanjuju prihodi i/ili primici, načelnik može na prijedlog odjela nadležnog za financije obustaviti izvršavanje pojedinih rashoda i/ili izdataka.

**Kako se Općina može zaduživati?**

Općina se može dugoročno zaduživati

* Isključivo za kapitalne investicije
* Investicija planirana u Proračunu
* Prethodna suglasnost Općinskog vijeća
* Suglasnost Vlade RH

Ukupan opseg zaduživanja (godišnja obveza anuiteta po zaduženju Općine kao i anuiteta po danim jamstvima i suglasnostima trgovačkim društvima i ustanovama Općine) ne smije prelaziti 20% prihoda proračuna (bez prihoda od domaćih i stranih pomoći, donacija, sufinanciranja građana).

Općina se može kratkoročno zaduživati

* Bez posebnih suglasnosti
* Pokriće nelikvidnosti
* Unutar jedne godine

**Općina Tovarnik nema ni kratkoročnih ni dugoročnih** **zaduženja.**

**Što je proračun u malom?**

|  |
| --- |
| Proračun u malom predstavlja sažetak Proračuna Općine Tovarnik te na jednostavan i razumljiv način, u kratkim crtama, predstavlja planove i aktivnosti Općine Tovarnik u svezi korištenja proračunskih sredstava. |

**Što se sve može saznati iz proračuna?**

* + Koliki su i koji su ukupni prihodi i primici te rashodi i izdaci Općine
  + Što sve Općina financira i čime upravlja
  + Koliko se novca izdvaja za predškolski odgoj, školstvo, sport, kulturu, zdravstvo, socijalnu skrb
  + Koliko se novca koristi za razvoj gospodarstva, turizma, provedbu projekata, graditeljstvo, prostorno uređenje te komunalnu djelatnost

**Gdje možemo pronaći proračun?**

* + U Službenom vjesniku Vukovarsko-srijemske županije
  + Na službenoj stranici Općine [www.opcina-tovarnik.hr](http://www.opcina-tovarnik.hr)
  + U Jedinstvenom upravnom odjelu Općine Tovarnik (A. G. Matoša 2, Tovarnik)

|  |
| --- |
| **Općinsko vijeće Općine Tovarnik na svojoj 13. sjednici održanoj 21. prosinca 2022. godine donijelo je Proračun Općine Tovarnik za 2023. godinu i projekcije proračuna za razdoblje 2024.-2025. godine.** |

**Kako se planira i donosi proračun?**

1. Ministarstvo financija, na osnovi smjernica Vlade i uputa za izradu prijedloga državnog proračuna, sastavlja upute za izradu proračuna jedinica lokalne samouprave i dostavlja ih do 15. kolovoza tekuće godine jedinici lokalne samouprave
2. Jedinstveni upravni odjel Općine Tovarnik izrađuje Nacrt prijedloga proračuna za iduću i projekcije za naredne dvije godine i dostavlja ga načelniku najkasnije do 15. listopada tekuće godine
3. Načelnik utvrđuje konačni prijedlog Proračuna i projekcije za sljedeće dvije godine te ih dostavlja Općinskom vijeću do 15. studenog tekuće godine
4. Općinsko vijeće na sjednici raspravlja o prijedlogu proračuna te donosi Proračun do 31. prosinca tekuće godine s primjenom od 01. siječnja naredne godine

**Tko nadzire i kontrolira provedbu proračuna?**

1. Općinsko vijeće Općine Tovarnik obavlja nadzor nad izvršavanjem proračuna i njenim financijskim poslovanjem te svrsishodnom uporabom sredstava što se proračunom raspoređuje za pojedine namjene
2. Načelnik Općine Tovarnik nadzire financijsko, materijalno i računovodstveno poslovanje Općine glede namjene, opsega i dinamike korištenja proračunskih sredstava
3. Ministarstvo financija nadzire zakonitost korištenja proračunskih sredstava jedinica lokalne samouprave

**Što je fiskalna odgovornost?**

Posebnu kategoriju u okviru kontrole proračuna predstavlja Zakon o fiskalnoj odgovornosti kojim se ograničava državna potrošnja, jača odgovornost za zakonito, namjensko i svrhovito korištenje proračunskih sredstava te jača sustav kontrola i nadzora radi osiguranja fiskalne odgovornosti.

U okviru tog Zakona predviđeno je i periodično dostavljanje skupine dokumenata koju čine:

* Izjava o fiskalnoj odgovornosti
* Upitnik
* Plan otklanjanja slabosti i nepravilnosti
* Izvještaj o otklonjenim slabostima i nepravilnostima utvrđenima prethodne godine

Ovom se skupinom dokumenata potvrđuje da je u radu osigurano zakonito, namjensko i svrhovito korištenje sredstava te učinkovito i djelotvorno funkcioniranje sustava financijskog upravljanja i kontrola u okviru sredstava utvrđenih u proračunu odnosno financijskom planu.

**Odakle dolazi novac u proračun?**

|  |
| --- |
| Ukupni prihodi i primici Općine Tovarnik za 2023. godinu planirani su u iznosu od **2.579.198,46 EUR**. |

Proračunski prihodi ostvaruju se na temelju prihoda od poreza, pomoći iz inozemstva i od subjekata unutar općeg proračuna, prihoda od imovine i prihoda od upravnih i administrativnih pristojbi, pristojbi po posebnim propisima i naknada.

|  |  |
| --- | --- |
| **Prihodi i primici Općine Tovarnik za 2023. godinu** | **2.579.198,46 EUR** |
| **Prihodi od poreza** | 287.344,88 EUR |
| **Pomoći iz inozemstva i od subjekata unutar općeg proračuna** | 1.136.953,94 EUR |
| **Prihodi od imovine** | 977.847,76 EUR |
| **Prihodi od upravnih i administrativnih pristojbi, pristojbi po posebnim propisima i naknada** | 169.088,52 EUR |
| **Prihodi od prodaje proizvoda i robe te pruženih usluga i prihodi od donacija** | 7.963,36 EUR |

**Kamo odlazi proračunski novac?**

|  |
| --- |
| Rashodi i izdaci se u proračunu raspoređuju prema ekonomskoj, organizacijskoj, programskoj i funkcijskoj klasifikaciji te prema izvorima financiranja. |

**Rashodi prema ekonomskoj klasifikaciji**

|  |  |
| --- | --- |
| **Rashodi i izdaci Općine Tovarnik za 2023. godinu** | **2.579.198,46 EUR** |
| **Rashodi za zaposlene** | 530.031,98 EUR |
| **Materijalni rashodi** | 743.407,49 EUR |
| **Financijski rashodi** | 4.128,14 EUR |
| **Subvencije** | 99.650,50 EUR |
| **Pomoći dane u inozemstvo i unutar općeg proračuna** | 13.272,28 EUR |
| **Naknade građanima i kućanstvima** | 223.646,83 EUR |
| **Ostali rashodi** | 234.347,86 EUR |
| **Rashodi za nabavu nefinancijske imovine** | 730.713,38 EUR |
| **Rashodi za nabavu proizvedene dugotrajne imovine** | 728.722,54 EUR |
| **Rashodi za dodatna ulaganja na nefinancijskoj imovini** | 1.990,84 EUR |

**Rashodi prema organizacijskoj i programskoj klasifikaciji**

|  |
| --- |
| Rashodi i izdaci se prema organizacijskoj klasifikaciji u proračunu Općine Tovarnik dijele na rashode i izdatke Jedinstvenog upravnog odjela u iznosu od 2.482.870,92 EUR i rashode i izdatke Općinskog vijeća u iznosu od 30.562,06 EUR. |

**Jedinstveni upravni odjel**

Rashodi Jedinstvenog upravnog odjela su prema proračunskoj klasifikaciji podijeljeni u dva razdjela: Jedinstveni upravni odjel i Općinsko vijeće.

Razdjel Jedinstveni upravni odjel se sastoji od sljedećih glava: Tijela Općine Tovarnik, Društvene djelatnosti, Gospodarska djelatnost, Komunalna i gospodarska djelatnost, Socijalna skrb i Predškolski odgoj kroz koje se provode određeni programi odnosno aktivnosti.

Slika : Udjeli rashoda i izdataka u proračunu Općine Tovarnik za 2023. godinu

Vrijednosno najznačajniji rashodi i izdaci proračuna u razdjelu Jedinstvenog upravnog odjela Općine Tovarnik za 2023. godinu su rashodi i izdaci za tijela Općine Tovarnik s udjelom od 44% (1.131.312,92 EUR) te rashodi i izdaci za društvene djelatnosti s udjelom od 20% (509.680,40 EUR).

U Jedinstvenom upravnom odjelu Općine Tovarnik obavljaju se stručni, opći, administrativno tehnički i drugi poslovi za potrebe općinskog vijeća, načelnika i njihovih radnih tijela, poslovi iz samoupravnog djelokruga Općine određeni zakonom i drugim propisima, posebice iz područja društvenih, komunalnih, gospodarskih i drugih djelatnosti od važnosti za razvitak Općine, poslovi iz područja financija, računovodstva, stručno administrativni, savjetodavni i tehnički poslovi bitni za rad općinskih tijela, te poslovi državne uprave koji su prenijeti na Općinu Tovarnik.

**Općinsko vijeće**

Unutar ove glave proračuna osigurana su sredstva za rad općinskog vijeća, vijeća nacionalnih manjina i političkih stranaka.

|  |  |
| --- | --- |
| **Rashodi Općinskog vijeća za 2023. godinu** | **30.562,06 EUR** |
| **Općinsko vijeće** | 24.324,09 EUR |
| **Političke stranke** | 5.574,36 EUR |
| **Rad Vijeća nacionalnih manjina** | 663,61 EUR |

Slika : Udjeli rashoda i izdataka za rad Općinskog vijeća Općine Tovarnik u 2023. godini

**Razvojni programi**

Pregled vrijednosno značajnijih programa koji se provode unutar glave Jedinstvenog upravnog odjela:

|  |  |
| --- | --- |
| **Izgradnja dječjeg vrtića u Ilači** | 358.351,58 EUR |
| **Održavanje nerazvrstanih cesta** | 106.178,25 EUR |
| **Uređenje poljskih puteva** | 35.746,76 EUR |
| **Izgradnja dječjeg igrališta u Tovarniku** | 79.633,69 EUR |
| **Projektna dokumentacija za uređenje ulica** | 66.361,40 EUR |
| **Projektna dokumentacija za DKC Tovarnik** | 19.908,42 EUR |
| **Projektna dokumentacija za Hrvatski dom Ilača** | 13.272,28 EUR |